หนุนไทยถกการค้าอาเซียน
ซีไอเอ็มบี ไทย หนุนความร่วมมือกลุ่ม RCEP เป็นโอกาสทองของประเทศ ลดแรงกดดันการค้าสหรัฐ
6 ส.ค. 2559

โพสต์ทูเดย์ - ซีไอเอ็มบี ไทย หนุนความร่วมมือกลุ่ม RCEP เป็นโอกาสทองของประเทศ ลดแรงกดดันการค้าสหรัฐ
นายอมรเทพ จาวะลา ผู้อำนวยการอาวุโส สำนักวิจัย ธนาคาร ซีไอเอ็มบี ไทย เปิดเผยว่า ภายในปีนี้หรือปีหน้าจะได้เห็นการผลักดันขับเคลื่อนเศรษฐกิจการค้าระหว่างไทยกับ RCEP (Regional Comprehensive Economic Partnership) หรือความตกลงพันธมิตรทางเศรษฐกิจระดับภูมิภาค มากยิ่งขึ้น ซึ่ง RCEP เป็นกรอบความร่วมมือทางเศรษฐกิจระหว่างอาเซียน 10 ประเทศ กับอีก 6 ประเทศ คือ จีน ญี่ปุ่น เกาหลีใต้ อินเดีย ออสเตรเลีย และนิวซีแลนด์ ที่จะช่วยให้ไทยได้ประโยชน์จากการลดข้อกีดกันทางการค้ากับภูมิภาค
นอกจากนี้ ไทยต้องเดินหน้าความร่วมมือกับประเทศในเอเชียมากขึ้น เพื่อลดแรงกดดันจากการที่สหรัฐจะเปลี่ยนนโยบายการค้า มาเน้นผลิตสินค้าในประเทศมากขึ้น และลดการพึ่งพาตลาดต่างประเทศลง ซึ่งจะส่งผลกระทบกับไทยทั้งทางตรงและทางอ้อม จากการที่ไทยเป็นคู่ค้าของสหรัฐ และไทยเป็นคู่ค้าของจีนที่ผลิตเพื่อส่งออกไปสหรัฐ
อย่างไรก็ดี การรวมกลุ่ม RCEP ยังมีข้อกังวล เรื่องการมีจำนวนสมาชิกค่อนข้างมาก (16 ประเทศ) เมื่อเทียบกับ TPP (12 ประเทศ) และบางประเทศไม่เคยทำเอฟทีเอ กันมาก่อน จะทำให้เมื่อเวลานำสินค้ามาลดภาษีร่วมกันจึงต้องมีการยืดหยุ่นก่อนที่จะลดลงเหลือศูนย์ นอกจากนี้ หลายประเทศในอาเซียนมักเจรจาร่วมกันเป็นทีม จึงอาจทำให้เกิดความล่าช้าได้ อีกทั้งยังไม่คุ้นกับการเปิดเสรีมากนัก
นายอมรเทพ กล่าวว่า การรวมกลุ่ม RCEP เป็นโอกาสดีของไทย ซึ่งควรเดินหน้าความร่วมมือให้เร็วทันปีนี้หรือภายในปีหน้า และแม้ว่า RCEP จะเป็นโอกาส และการไม่เอา TPP คือการสลายจุดอ่อนของไทย แต่ยังมีประเด็นความเสี่ยงจากสหรัฐ และความผันผวนของตลาดการเงินโลก